રાંચીના ક્રિકેટ સ્ટેડિયમમાં પમ્પમૅનની નોકરી કરતા પાન સિંહ ધોની (અનુપમ ખેર)ના દીકરા મહેન્દ્ર સિંહ ધોની (સુશાંત સિંહ રાજપૂત)ને નાનપણથી જ ક્લાસરૂમ કરતાં મેદાન વધારે આકર્ષે. સ્કૂલની ફુટબૉલ-ટીમમાંથી ક્રિકેટમાં શિફ્ટ થયેલા આ છોકરાની ટૅલન્ટ અને તેનાં સપનાં ધીમે-ધીમે એવાં મોટાં થતાં ગયાં કે આખા દેશને તેણે ફરી એક વાર વલ્ર્ડ કપ જીત્યાની ખુશી અપાવી. એમ કાંઈ નૅશનલ ક્રિકેટ ટીમમાં સ્થાન મેળવવું સહેલું થોડું છે? માહીએ કૅપ્ટન કૂલ બનવા માટે પોતાનાં પેપર અધૂરાં છોડવાં પડ્યાં, ખડગપુર સ્ટેશન પર ટિકિટ-કલેક્ટરની નોકરી કરવી પડી, થકવી દેનારી નોકરી પછી પણ સતત પ્રૅક્ટિસ અને મૅચો રમવી પડી અને સતત પોતાની જાતને સાબિત કરવી પડી. આ સફરમાં તેની સાથે મહાટ્રૅજિક ઘટના પણ બની. એમ છતાં ધોનીની લાઇફ-સ્ટોરી એ વાત સાબિત કરે છે કે તમારામાં ટૅલન્ટ હોય, પૂરી ધગશ અને નિષ્ઠાથી મંડ્યા રહો તો સફળતા આપોઆપ તમને શોધતી આવે.